JY LEES NOU Mooimaak se Clare: Moenie jouself laat gaan nie
FOTO Instagram / Clare Wiese-Wentzel.
"Doen die beste wat jy kan. Sit grimering aan, al voel jy sleg. Trek vir jou mooi aan, al voel jy oorgewig."
Die TV-aanbieder en sakevrou Clare Wiese-Wentzel het 'n uitstekende oog vir detail en 'n kop vir besigheid. Boonop sien kykers weekliks haar mooi hart op haar mooimaak-program raak.
In die derde seisoen van die kykNET-reeks Mooimaak met Clare Wiese-Wentzel, is dit duidelik dat dit nie net oor die uiterlike gaan nie, maar ook oor die deelnemers se geestesgesondheid en algehele welstand. 'n Reis na selfontdekking.
"Ek is mal daaroor om by ons kandidate se huise te gaan kuier. Dis so 'n voorreg dat hulle ons in hulle private spasie toelaat - dit gee mens regtig 'n gevoel van hulle omstandighede en details van hulle daaglikse lewe. Dit help ons om hopelik wesenlike verskille aan te bring met betrekking tot hulle lewenskwaliteit."
FOTO Instagram / Clare Wiese-Wentzel
Dié regsgeleerde het 'n ware kenner ten opsigte van skoonheid, mode en welwees geword. Daarom wou ons graag by haar hoor as sy enige bekende 'n mooimaak-makeover sou kon gee, wie sou dit wees?
"Nou sit julle my op die spot! Kate Middleton - ek dink sy trek baie konserwatief aan. Sy kan nogsteeds smaakvol en royal lyk, maar 'n bietjie meer modieus en jonk vertoon. Ek sou dit love om haar 'n makeover te gee. Sy het 'n pragtige gesig en lyf en kort net 'n bietjie van 'n edge!"
Ongeag die struikelblokke wat die streng regulasies van die Covid-19-pandemie vir Clare en haar Mooimaak-span ingehou het, het hulle vinnig geleer hoe om daarmee saam te werk en het dit nie hulle passie om hierdie projek suksesvol af te handel, geblus nie.
En as sy nou aan 2020 dink en wat dit haar geleer het? "Dat mens eenvoudig nooit weet wat die toekoms inhou nie en dat niks permanent of gewaarborg is nie. Wie sou ooit kon dink dat ons in 'n tyd sou woon wat kerke sou sluit en mense nie by hulle huise mag uitgaan nie?"
2020 het vir ons kom wys hoe vinnig alles handomkeer kan verander. Dié jaar tel sy doelbewus haar seëninge. "Ek maak 'n punt daarvan om elke aand voordat ek gaan slaap vyf dinge te lys waarvoor ek innig dankbaar is - klein en groot."
Vir haar is dit ook baie belangrik om rigting te hê. Sy glo dat sy doelwitte nodig het. "Sodra ek oor een heuweltjie is, soek ek die volgende een om uit te klim. Mens moet aanhou groei en nooit stagneer nie."
Clare vertel dat sy baie graag met haar eie YouTube-kanaal wil begin. "Ek is nog besig om die content te beplan en moet dan net begin!"
Haar sakemagnaat-pa, Christo Wiese, het haar juis geleer watter gewig die woord "werk" dra. "Jy kan niks bereik sonder harde werk nie, daar is geen quick fix of vinnige pad tot sukses nie. Daar is geen geheim nie - dit verg werk."
Clare oor mooimaak
Gebruik 'n paar produkte wat jy weet vir jóú vel werk, eerder as wat jou kaste vol produkte staan wat jy nie regtig gebruik nie.
Wanneer dit kom by velbehandelings - toets alles uit (of dit waarvoor jy kans sien) en kyk wat werk die beste vir jou vel. Moenie net doen wat almal anders doen nie - gaan raadpleeg 'n spesialis en kry 'n customised program vir jou.
'n Paar sessies kan dekades van jou gesig afhaal. Dis wat almal in Hollywood doen! Daar is klomp verskillende soorte fraxel-laserbehandelings om jou veltekstuur te verbeter, sowel as pigmentasie en teenveroudering.
Fraxel behels dat fyn gekontroleerde laserstrale die boonste laag van jou vel penetreer. Die hitte-energie wat gegenereer word, stimuleer dan jou vel se natuurlike herstelprosesse om nuwe gesonde kollageen te vervaardig. Dit skilfer ook die boonste laag van jou vel af vir 'n helder gelaat.
Dit help om nuwe kollageen te stimuleer.
Tydens 'n microneedling-behandeling word 'n toestel met fyn naaldjies oor jou vel beweeg. Dié mikronaalde maak klein gaatjies in jou vel en prikkel so die natuurlike herstelproses, wat jou vel stimuleer om meer kollageen en elastien te vervaardig. Tien minute voor die behandeling wend die terapeut eers 'n verdowingsroom aan jou gesig. Daarna verf sy 'n serum met byvoor-beeld hialuronsuur aan voordat die toestel oor jou vel beweeg word. Ná die tyd kan dit vir so twee dae 'n bietjie rooi wees en in sommige gevalle kan kneusing voorkom. Mettertyd lyk jou vel jonger, gladder en plooie sagter.
Jy moet dit nie oordoen nie. Jy wil nie (en jy kan nie) 20 lyk as jy 50 is nie, jy wil timeless en elegant lyk op enige ouderdom.
Botoks word in die gesig ingespuit om spiere tydelik te verswak en plooie en lyntjies te versag. Omdat dit nie soos vullers volume bou nie, werk dit beter vir oppervlakkige lyntjies soos die fronslyn tussen jou oë en die fyn lyne op jou voorkop en rondom jou oë.
Ek het baie olierige hare, so my hare is natuurlik gesond. Ek gebruik dikwels sommer gewone klapperolie vir 'n vinnige by-die-huis haarmasker vir droë of beskadigde hare. Dit werk fantasties en is 'n skoon en natuurlike produk. Ek laat sny wel elke 6 weke my punte af - daar is niks erger as dooie haarpunte nie!
Drie moet-hê grimeerprodukte
Verbloemer: vir onder die oë en enige rooi vlekkies.
Wenkbroupoeier of -potlood: goeie wenkbroue maak 'n massiewe verskil en gee jou 'n face lift.
Oogomlyner en maskara: ek kan nie net drie kies nie! Maar ek sal altyd eerder my oë grimeer as my mond - ek peusel te veel deur die dag en dit hou nie!
My grootste grimeerfout
My wenkbroue was te dun! Ek besef nou dat my ma altyd reg was! Voller wenkbroue laat 'n mens jonger, meer wakker en meer gebalanseerd lyk.
Ek is opgewonde oor ...
Grafiese oogomlyner. Ons speel altyd lekker rond met nuwe kleure en looks wanneer ek op stel met die grimeerkunstenaars is.
Om nooit te "laat gaan" nie - fisies en emosioneel. Doen die beste wat jy kan. Sit grimering aan, al voel jy sleg. Trek vir jou mooi aan, al voel jy oorgewig.
Bly positief en hou aan hoop, moet dit nooit laat gaan nie. Daar is altyd 'n kans dat dinge beter sal word. Enigiets is moontlik.
Kry genoeg goeie gehalte slaap en volg 'n roetine. Jou lyf en brein funskioneer op sy beste in 'n roetine. Staan dieselfde tyd op en gaan slaap dieselfde tyd elke aand om jou biologiese- en hormonale ritme in balans te kry.
Doen moeite om na jouself te kyk en om spanning te verminder (gaan stap, eet gesond, bel jou vriende, kry 'n hobby).
Maak weekliks 'n lys van wat jy kan doen om vorentoe te beweeg. Om nie net te reageer op wat ander van jou verwag nie, want dan is jy net 'n busy fool.